google/wiki40b huggingface dataset:
Άγιος Γρηγέντιος Επίσκοπος Αιθιοπίας

Βιογραφία

Στη γειτονική χώρα Νεγράς εκείνη την εποχή από τον Εβραίο ηγεμόνα Δου-Νουάς οι Χριστιανοί διώκονταν. Όταν εκδιώχθηκε ο αυτός ο Εβραίος βασιλιάς και στη χώρα επικράτησε ειρήνη, τότε με θείο φωτισμό ανεδείχθη Επίσκοπος ο Άγιος Γρηγέντιος. Ως Επίσκοπος άρχισε με τη βοήθεια του Χριστιανού βασιλιά Ελεσβαάν να διδάσκει, να κατηχεί και να βαπτίζει παρά τα μεγάλα εμπόδια που συναντούσε από φανατικούς Εβραίους. Ένας μάλιστα από τους πιο μορφωμένους Εβραίους ο Ερβάν, προκάλεσε σε μια δημόσια συζήτηση τον Άγιο Γρηγέντιο κι αφού δεν στάθηκε ικανό να υπερνικήσει το πείσμα του Εβραίου, εκείνος στο τέλος φώναξε: ''Γιατί ματαιοπονούμε με συζητήσεις; Αν αυτός ο Ιησούς, τον οποίο σταύρωσαν οι πρόγονοί μας, είναι ζωντανός και είναι Υιός του Θεού, να μου δείξεις και θα πιστέψω σ' αυτόν!''. Ο Άγιος Γρηγέντιος, προσευχήθηκε και κάλεσε τον Κύριο να εμφανισθεί. Η ολοφώτεινη εμφάνιση του Χριστού όχι μόνο τρόμαξε τους Εβραίους αλλά και τους τύφλωσε. Μετάνιωσαν κι μόνο όταν βαπτίσθηκαν, έλαβαν πάλι το φως τους. Ο Ερβάν τίμιος και ειλικρινής στη μεταστροφή του, εξελίχθηκε ένας θαυμάσιος κήρυκας της ορθοδόξου πίστεως και συνεργάτης του Αγίου Γρηγεντίου. Ο Άγιος Γρηγέντιος συνέχισε για χρόνια πολλά να ποιμαίνει θεαρέστως το ποίμνιό του και να θαυματουργεί μέχρι που κοιμήθηκε ειρηνικά και παρέδωσε το πνεύμα του στον Κύριο.
Σπούτνικ 4

Αποστολή

Το διαστημόπλοιο εκτοξεύτηκε από το Κοσμοδρόμιο του Μπαϊκονούρ στις 15 Μαΐου 1960 και μπήκε σε τροχιά γύρω από τη Γη. Κύριος στόχος ήταν ο έλεγχος των συστημάτων υποστήριξης ζωής. Μάλιστα εντός της καμπίνας είχε τοποθετηθεί στη θέση του κοσμοναύτη μία κούκλα. Το διαστημόπλοιο εξέπεμψε δεδομένα τηλεμετρίας και ηχογραφημένα μηνύματα πίσω στη Γη.
Η διαδικασία επανεισόδου στην γήινη ατμόσφαιρα δεν ήταν επιτυχημένη. Μετά από τέσσερις ημέρες σε τροχιά αποχωρίστηκε η κάψουλα επανεισόδου και πυροδοτήθηκαν οι πύραυλοι ανάσχεσης ώστε αυτή να επιβραδύνει και να επιστρέψει στη Γη. Η κάψουλα τελικά δεν μπήκε στην ατμόσφαιρα όπως είχε σχεδιαστεί.
Έρικ του Γκρουμπενχάγκεν

Οικογένεια

Ήταν ο μόνος γιος του Αλβέρτου Α' πρίγκιπα του Γκρουμπενχάγκεν και της Αγνής A' των Γουέλφων, κόρης του Μάγκνους Β' πρίγκιπα του Βολφενμπύτελ. Ο πατέρας του απεβίωσε μάλλον το έτος που γεννήθηκε ο Έρικ, οπότε κηδεμόνας έγινε ο θείος του Φρειδερίκος. Ενηλικιώθηκε το 1402 και μετακινήθηκε στο Ζαλτσντερχέλντεν, έδρα του πατέρα του.
Οι διαφωνίες του με τους δύο (εκ μητρός) θείους του Βερνάρδο Α' και Φρειδερίκο Α', με την πόλη του Μπράουνσβαϊχ, με τον θείο του Φρειδερίκο και με τον μαρκήσιο (landgrave) της Θουριγγίας επιλύθηκαν γρήγορα. Το 1406 σε διαμάχη με τους κυρίους του Χάρντενμπεργκ, αιχμαλωτίστηκε. Τον ελευθέρωσαν μόνο με τη γραπτή υπόσχεση ότι δεν θα συνεχίσει με αντεκδικήσεις και την εγγύηση του Οστερόντε αμ Χαρτς. Το 1415 έκανε πόλεμο με τους τρεις κόμητες του Χοχενστάιν για την κομητεία του Μπαντ Λάουτερμπεργκ και τους νίκησε στο Οστερχάγκεν: ο ένας σκοτώθηκε στη μάχη και οι άλλοι δύο έπρεπε να αποκηρύξουν τα δικαιώματά τους και να πληρώσουν 8.000 φλωρίνια για την ελευθερία τους.
Η φιλονικία με τους κυρίους του Μπόρτφελντ και η φιλονικία με τον Φρειδερίκο Α' εκλέκτορα της Σαξονίας για την πόλη του Άινμπεκ, διευθετήθηκαν σύντομα. Το 1422 η κόρη του Αγνή ηγουμένη του Γκαντερσχάιμ του παραχώρησε ως φέουδο το Ελμπινγκερόντε. Το 1424 η Αδελαΐδα του Ίζενμπουργκ, ηγουμένη του Κέντλινμπεργκ του παραχώρησε ως φέουδο το Ντούντερστατ και το Γκεμπολντχάουζεν.
Κωνσταντίνος Πάλλης (συνταγματάρχης)

Βιογραφικά στοιχεία

Γεννήθηκε στα Ιωάννινα το 1810. Η καταγωγή του ήταν από αρχαία και επίσημη οικογένεια με κλάδο στην Ιταλία. Σχολείο πήγε στην Κέρκυρα, όπου είχε καταφύγει η οικογένειά του για να αποφύγει τους διωγμούς του Αλή Πασά. Συνέχισε τα μαθήματα στην Ιταλία. 
Επέστρεψε στην απελευθερωμένη Ελλάδα και προσλήφθηκε στο ιδιαίτερο γραφείο του Καποδίστρια. Κατατάχτηκε στον λόχο των ακολούθων του Καποδίστρια με βαθμό λοχία και πήρε προαγωγή στον βαθμό του ανθυπολοχαγού. Υπηρέτησε υπό του Γάλλου στρατηγού Τρεζέλ. 
Την νύχτα της 3ης Σεπτεμβρίου ο Πάλλης ήταν αξιωματικός της φρουράς των ανακτόρων. Επί Όθωνα διετέλεσε ως διαγγελέας. Λόγω της αφοσίωσής του στον θρόνο εξορίστηκε μετά την έξωση του Όθωνα, επέστρεψε όμως αργότερα και συνέχισε την υπηρεσία του στις τάξεις του στρατού. 
Απεβίωσε στην Αθήνα στις 14 Νοεμβρίου 1889.
Ομοσπονδία Ποδοσφαίρου Γκαμπόν

Ιστορία

Ο οργανισμός ιδρύθηκε το 1962. Το 1966 προσχώρησε στην Παγκόσμια Ποδοσφαιρική Ομοσπονδία (FIFA) και το 1968 στην Αφρικανική Συνομοσπονδία Ποδοσφαίρου (CAF).
Διεθνής Ένωση Παγκόσμιων Αγώνων

Ιστορία

Η IWGA ιδρύθηκε κατά τη διάρκεια του 1980 στη Σεούλ της Κορέας, ως «Παγκόσμιο Συμβούλιο Αγώνων» (World Games Council) από 12 διεθνείς αθλητικές ομοσπονδίες με παγκόσμια εμβέλεια, οι οποίες δεν αποτελούσαν ακόμη μέρος των Ολυμπιακών Αγώνων. Η πρόθεση ήταν να αυξηθεί η δημοτικότητα των αθλημάτων που εκπροσωπούνται από αυτές τις ομοσπονδίες. Η IWGA συγκροτήθηκε σύμφωνα με το ελβετικό δίκαιο ως μη κυβερνητική οργάνωση, μη κερδοσκοπικού χαρακτήρα. Το 1996, το «Παγκόσμιο Συμβούλιο Αγώνων» σε «Διεθνή Ένωση των Παγκόσμιων Αγώνων». Από την ίδρυσή της, ο αριθμός των ομοσπονδιών μελών έχει αυξηθεί σε 37, με την πιο πρόσφατη εισδοχή να είναι η Διεθνής Ομοσπονδία Ερασιτεχνικού Μουάι Τάι τον Απρίλιο του 2014.

Ιδιότητα του μέλους

Οι ομοσπονδίες που σκοπεύουν να γίνουν μέλη της IWGA, πρέπει να αποτελούν μέρος της SportAccord. Η ίδια η IWGA είναι επίσης μέλος της SportAccord και εκπροσωπείται στο συμβούλιο της. Αθλήματα για τα οποία υπάρχει η πρόθεση να αναγνωριστούν από τη IWGA, πρέπει να έχουν παγκόσμια εμβέλεια, όπως επίσης δεν πρέπει να εμπεριέχονται στο πρόγραμμα των Ολυμπιακών Αγώνων.
Το ανώτατο όργανο της IWGA είναι η γενική συνέλευση που λαμβάνει χώρα κάθε τέσσερα έτη, ένα χρόνο έπειτα από τη διεξαγωγή των Παγκόσμιων Αγώνων. Η γενική συνέλευση εκλέγει επταμελή εκτελεστική επιτροπή με θητεία τέσσερα χρόνια και επίσης αποφασίζει για τις διοργανώτριες πόλεις των Παγκόσμιων Αγώνων.
Λάσα Μετσόβου

H λέξη λάσο απαντάται σε έγγραφα της οθωμανικής περιόδου ως όρος που προσδιορίζει τα κληροδοτήματα που διαθέτει προς χρήση μία κοινότητα.

Η περίπτωση του Μετσόβου

Στην περίπτωση του Μετσόβου η διαχείριση των λάσων συνιστά, ήδη από τον 18ο αιώνα, μία από τις σημαντικότερες κοινοτικές λειτουργίες. Η αγάπη προς την γενέθλιο τόπο και ο κοινωνικός αλτρουισμός των Μετσοβιτών της διασποράς, είχε ως αποτέλεσμα να συσσωρευτεί στο Μέτσοβο ένα σημαντικό ευεργετικό κεφάλαιο. Μάλιστα από τις αρχές του 19ου αιώνα είχε συνταχθεί ειδικός κώδικας, όπου καταχωρούνταν οι διαθήκες των διαθετών. Αυτός καταστράφηκε το 1854, καταρτίστηκε εκ νέου από την πατριαρχική εξαρχία Μετσόβου και καταστράφηκε ξανά το 1941.

Διαχείριση

Καθ’ όλη την διάρκεια του 19ου αιώνα η διαχείριση των λάσων του Μετσόβου συνιστά ένα από τα βασικότερα ζητήματα της τοπικής κοινωνίας. Οι υπεξαιρέσεις ποσών από μέλη της άρχουσας κοινωνικής ομάδας και οι μεταξύ τους αντιπαλότητες, οδηγούν σε μία εξοντωτική δικαστική αντιπαράθεση, η οποία καταλήγει σε φυλακίσεις και σε επεμβάσεις των οθωμανικών αρχών. Η απήυδηση τους, για την σφοδρότητα αυτής της σύγκρουσης, εκφράζεται χαρακτηριστικά σε επιστολή που στέλνει το 1836 ο πασάς των Ιωαννίνων στους προεστούς του Μετσόβου, όπου, μεταξύ άλλων, τονίζει:« με αυτήν την κακίαν σας καταντήσεταν αυτήν την χώραν εις αχαμνόν χάλι σας λέγω ότι περισσότερον δεν ημπορώ να σας υποφέρω, μόνον σας προστάζω ακόμη αυτήν την φοράν, να τραβήσητε το μάτι κ΄το χέρι από την αρπαγήν της κοινότητας, κ΄ενωμένοι όλοι με ειλικρινή αγάπην κ΄ομόνοιαν, να φροντίσητε το συμφέρον της πατρίδος, όλους σας αγαπώ εξ ίσου, κ΄ ουδείς να μη κάμη την παραμικράν κατάχρησιν εις το κοινόν σας  ».
Πόγιολα

Η Πόγιολα ή Πόχγιολα ή Πόγια (φινλ. Pohjola, Pohja) είναι στη φινλανδική μυθολογία μια τοποθεσία στο Βορρά, η οποία αναφέρεται στο φινλανδικό έπος Καλέβαλα. Η ονομασία της προέρχεται από τη λέξη "pohjoinen" (Βορράς, σημείο του ορίζοντα). Πράγματι, η Πόγιολα τοποθετούνταν στο μακρινό Βορρά, κοντά στο "στύλο του κόσμου" και το Δέντρο της Γης, στον Πολικό Αστέρα.
Υπάρχουν διαφορετικές εκδοχές για την αντιστοιχία της μυθικής Πόγιολα: μια εκδοχή τη συνδέει με το λαό Σάμι, τους βόρειους γείτονες των Φίννων, μια δεύτερη εκδοχή τονίζει την ομοιότητα της ονομασίας με την περιοχή Pohjanmaa (Οστροβόθνια), ενώ μια άλλη περιλαμβάνει τμήματα της Λαπωνίας και της Κβενλάνδης. Από την άλλη πλευρά, η Πόγιολα μπορεί να θεωρηθεί κι ως μια καθαρά φανταστική και συμβολική περιοχή, η πηγή του κακού, μια χώρα στο μακρινό βορρά που επικρατεί το αιώνιο κρύο.
Στην Καλέβαλα, η θεότητα Λόουχι εξουσιάζει την Πόγιολα, μια πανίσχυρη μάγισσα. Ο Ιλμάρινεν σφυρηλατεί το Σάμπο μετά από δική της διαταγή, το οποίο αποτελεί πηγή αφθονίας και ευημερίας, σαν το κέρας της Αμάλθειας στην ελληνική μυθολογία. Εκτός από τον Ιλμάρινεν, και άλλοι χαρακτήρες του έπους ζητούν σε γάμο τις κόρες της Πόγιολα, όπως ο Λεμινκάινεν και ο Βαϊναμόινεν. Η Λόουχι ζητά ως αντάλλαγμα άθλους: ένας από αυτούς έχει ως θήρα τον Κύκνο της Τουονέλα.
Λουδοβίκος Ζ΄ της Βαυαρίας

Βιογραφία

Ήταν ο μόνος γιος του Στεφάνου Γ΄ δούκα της Βαυαρίας-Ίνγκολστατ και της Ταντέας (Θαδδαίας) Βισκόντι, κόρης του Μπερναμπό Βισκόντι κυβερνήτη του Μιλάνου. Η αδελφή του Ισαβέλλα είχε παντρευτεί τον Κάρολο ΣΤ΄ Βαλουά της Γαλλίας και ο Λουδοβίκος Ζ΄ πέρασε μερικά χρόνια στη Γαλλία. 
Οι πολίτες της Λιέγης είχαν εξεγερθεί εναντίον του εξαδέλφου τού πατέρα του, τού Ιωάννη Γ΄ επισκόπου της Λιέγης. Το 1408 ο Λουδοβίκος Ζ΄, ο Γουλιέλμος Β΄ δούκας της Βαυαρίας-Στράουμπινγκ (αδελφός τού Ιωάννη Γ΄) και ο Ιωάννης των Βαλουά δούκας της Βουργουνδίας τους νίκησαν στο πεδίο του Οτέ (Othée).
Όταν το 1413 απεβίωσε ο πατέρας του και τον διαδέχθηκε, διέταξε το κτίσιμο του Νέου Κάστρου του Ίνγκολστατ, ενός κτηρίου επηρεασμένου από τον Γαλλικό Γοτθικό ρυθμό. Ήταν πολύ θερμός χαρακτήρας, ήλθε σε αντιπαράθεση με τον πρώην σύμμαχό του Ιωάννη Α΄· επίσης με τον εξάδελφό του Ερρίκο ΙΣΤ΄ δούκα της Βαυαρίας-Λάντσουτ. Ο τελευταίος ένωσε τους εχθρούς του Λουδοβίκου Ζ΄ σε μία ομάδα, την Εταιρεία του Παπαγάλου το 1414 και έκαναν ένα Συνέδριο το επόμενο έτος στην Κωνσταντία.
Το 1425 απεβίωσε ο Ιωάννης Γ΄ επίσκοπος της Λιέγης, που ήταν και δούκας της Βαυαρίας-Στράουμπινγκ, τελευταίος του κλάδου του. Ο Λουδοβίκος Ζ΄ ήρθε σε σύγκρουση με τον Ερρίκο ΙΣΤ΄ και τους αδελφούς Ερνέστο και Γουλιέλμο Γ΄ δουκών της Βαυαρίας-Μονάχου. Οι τέσσερίς τους ήταν τα ανίψια του Ιωάννη Γ΄. Το αποτέλεσμα ήταν το 1429 να διαιρεθεί το Στράουμπινγκ μεταξύ τους. 
Το 1443 ο Λουδοβίκος Γ΄ φυλακίστηκε από τον γιο του Λουδοβίκο Η΄, σύμμαχο του Ερρίκου ΙΣΤ΄. Ο Λουδοβίκος Η΄ απεβίωσε το 1445 και δύο έτη μετά απεβίωσε και ο Λουδοβίκος Γ΄ εγκάθειρκτος. Τον διαδέχθηκε ο Ερρίκος ΣΤ΄ ως εξάδελφός του.
Πανελλήνιο πρωτάθλημα ανώμαλου δρόμου γυναικών 1974

Το Πανελλήνιο πρωτάθλημα ανώμαλου δρόμου γυναικών 1974 διεξήχθη στις 10 Μαρτίου στην Καλογρέζα, στην Αθήνα, σε απόσταση 2.000μ με συμμετοχή 21 αθλητριών. Πρωταθλητής στο ομαδικό αναδείχθηκε ο ΠΑΟΚ για δεύτερη φορά. Ταυτόχρονα έγιναν τα πρωταθλήματα νεανίδων και κορασίδων.
2241 Αλκάθους

Φυσικά χαρακτηριστικά

Η μέση διάμετρος του Αλκάθου εκτιμάται σε 114,6 ± 5,8 χιλιόμετρα, ο φασματικός τύπος του είναι D (κατά Tholen), ενώ το γεωμετρικό άλβεδό του είναι 0,0471. Ο Αλκάθους περιστρέφεται γύρω από τον εαυτό του μία φορά κάθε 5,5 ως 10 ώρες περίπου.
Ιωνάθαν

Φίλος του Δαβίδ

Ο Δαβίδ έγινε ο καλύτερος φίλος του Ιωνάθαν, όμως ο Σαούλ μισούσε και ζήλευε τον Δαβίδ.

Θάνατος

Ο Ιωνάθαν, τα αδέρφια του και ο πατέρας του σκοτώθηκαν στην μάχη. Ο Δαβίδ θρήνησε και αυτόν και τον Σαούλ. Μάλιστα πήρε υπό την προστασία του τον Μεμφιβοσθέ, τον γιο του Ιωνάθαν.
Τριο-σονάτα

Η τριο-σονάτα ή τριοσονάτα (αγγλ. trio sonata, γαλλ. sonate en trio, ιτ. sonata a tre ή sonata in trio) είναι μουσική φόρμα, που άνθισε τους 17ο και 18ο αιώνες στη Δυτική Ευρώπη. Όπως προκύπτει και από την ετυμολογία του όρου, αποτελείται από τρία οργανικά μέρη: τα δύο αντιστοιχούν σε μελωδικά όργανα (συνήθως βιολί, φλάουτο, όμποε) και το τρίτο στο συνεχές βάσιμο. Καθώς το μέρος του κοντίνουο συντίθεται από τουλάχιστον δύο όργανα (τσέμπαλο, θεόρβη, βιόλα ντα γκάμπα) που παίζουν το ίδιο μουσικό μέρος, μια τυπική εκτέλεση περιλαμβάνει συνήθως πάνω από τέσσερις μουσικούς, παρά το γεγονός ότι πρόκειται για τριμερές (τρίφωνο) έργο.
Οι τριο-σονάτες πρωτοεμφανίζονται στο op. 1 του Αρκάντζελο Κορέλλι (1681) και γίνονται τόσο δημοφιλείς που επηρεάζουν πλήθος μετέπειτα συνθετών. Από τα σημαντικότερα δείγματα του είδους θεωρούνται οι τριο-σονάτες για εκκλησιαστικό όργανο (BWV 525–530) του Μπαχ, στις οποίες ένας εκτελεστής παίζει και τα τρία μέρη, που αντιστοιχούν στο δεξί χέρι, το αριστερό και τα ποδόπληκτρα. Του ιδίου είναι και οι τριο-σονάτες για βιολί και τσέμπαλο (BWV 1014–1019), για βιόλα ντα γκάμπα και τσέμπαλο (BWV 1027–1029), και για φλάουτο και τσέμπαλο (BWV 1030–1032), όπου το ένα μέρος αντιστοιχεί στο μελωδικό όργανο και τα υπόλοιπα δύο στο πληκτροφόρο.
Η δομή της τριο-σονάτας δεν έχει σχέση με τη σονάτα της Κλασικής εποχής και τη φόρμα σονάτας, καθώς αποτελείται από τρεις κινήσεις, που τυπικά ακολουθούν το εξής πρότυπο: γρήγορα - αργά - γρήγορα (Allegro - Largo - Allegro ή Vivace). Η ανάπτυξη του μοτιβικού υλικού είναι συχνά αντιστικτικής υφής, ενώ το μεσαίο μέρος συνήθως γράφεται στη σχετική βαθμίδα της τονικότητας (π.χ. αν είμαστε στη Φα μείζονα, η σχετική της είναι η Ρε ελάσσονα).
Εκσκαφέας T 174

Ο εκσκαφέας T 174 είναι μεταγενέστερο μοντέλο του εκσκαφέα T 172. Κατασκευαστής είναι η γερμανική εταιρεία VEB Weimar-Werk. Παρουσιάστηκε το 1965 και ήταν πολύ διαδεδομένος στην γεωργία και στης οικοδομές. Αντικαταστήθηκε από το μοντέλο T 185.
Άρβα

Η Άρβα (Ἄρβα) ήταν αρχαία πόλη στην Αχαΐα.
Η πόλη αναφέρεται από τον Παυσανία στα Αχαϊκά του, δεν έχει βρεθεί η ακριβής θέση της, αλλά πιστεύεται ότι ήταν ορεινή πόλη και βρισκόταν στα όρια του σημερινού Δήμου Ερινεού. Σύμφωνα με τον Παυσανία βρισκόταν μετά τις αρχαίες πόλεις Βολίνη και Αργυρά.
Σήμερα στην περιοχή του Δήμου Ερινεού υπάρχει χωριό με το όνομα Άρβενα, το οποίο πιστεύεται ότι προέρχεται από το Άρβα. Σύμφωνα με τον Πλίνθιο το όνομα είναι Ιλλυρικής καταγωγής.
Βερνάρδος του Μπάντεν

Βιογραφία

Είναι ο πρωτότοκος γιος του Μαξιμιλιανού τιτουλάριου μεγάλου δούκα ("μαργράβου") του Μπάντεν και της Βαλερίας των Αψβούργων-Λωρραίνης, κόρης του Ουμβέρτου-Σαλβαδόρ αρχιδούκα της Αυστρίας.
Μονή Ξηροποτάμου

Ιστορία

Ιδρύθηκε από τον μοναχό Παύλο Ξηροποταμινό που μόνασε την εποχή του Οσίου Αθανασίου τον Αθωνίτη, (τέλη του 10ου αιώνα). Η δε ακμή της οφείλεται στους Παλαιολόγους. Στη διάρκεια της Οθωμανικής Αυτοκρατορίας, κατά τον 16ο αιώνα στη Μονή αυτή στάθηκε μέγας ευεργέτης ο Σουλτάνος Σελίμ Β΄ που τη νίκη του εναντίον των Μαμελούκων της Τυνησίας, κατόπιν θαυματουργού εμφάνισης σαράντα πολεμιστών, την απέδωσε στους Αγίους τεσσαράκοντα μάρτυρες, προστάτες της Μονής.
Το καθολικό της είναι αφιερωμένο στους Τεσσαράκοντα Μάρτυρες. Μεταξύ των κειμηλίων που φυλάσσονται στο Καθολικό συμπεριλαμβάνεται το μεγαλύτερο τεμάχιο Tιμίου Ξύλου που υπάρχει στον κόσμο (Έχει μήκος 31 εκατοστά, πλάτος 16 και πάχος 25 εκατοστά. Κατά μία παράδοση είναι δώρο του αυτοκράτορα Pωμανού A', ενώ κατά μία άλλη αποτελεί αφιέρωμα της Αυτοκράτειρας Πουλχερίας), άλλα μικρότερα τεμάχια του ίδιου ξύλου, λειψανοθήκη με οστά των Aγίων Σαράντα και άλλες με λείψανα αγίων. H μονή διαθέτει πολλά και αξιόλογα κειμήλια. Φυλάσσεται επίσης μέρος από τα δώρα των Mάγων που προσκύνησαν τη γέννηση του Χριστού, τμήμα από τον Aκάνθινο Στέφανο, το Σπόγγο και τη Xλαμύδα. Σε λειψανοθήκες, βρίσκονται τα λείψανα εξήντα ενός Aγίων.
Η μονή Ξηροποτάμου έχει συνολικά εντός και εκτός του μοναστηριακού της συγκροτήματος 16 παρεκκλήσια. Μέσα είναι επτά από τα οποία τα 5 είναι αγιογραφημένα. Στο Καθολικό αμφίπλευρα της λιτής υπάρχουν δύο αγιογραφημένα παρεκκλήσια των Αρχαγγέλων και των Aγίων Kωνσταντίνου και Eλένης. Από αυτά, που βρίσκονται στις πτέρυγες της μονής, τοιχογραφημένο είναι εκείνο της Υψώσεως του Tιμίου Σταυρού στη νοτιοδυτική γωνία. Τα υπόλοιπα φέρουν μόνον φορητές εικόνες και είναι του Προδρόμου και των Eισοδίων της Θεοτόκου στη δυτική πτέρυγα, και του Aγίου Θεοδοσίου και του Aγίου Γεωργίου στην ανατολική πτέρυγα της μονής. Έξω από τη μονή βρίσκονται τα άλλα εννέα παρεκκλήσια. Το κοιμητήριο της μονής Ξηροποτάμου είναι αφιερωμένο στους Άγιους Πάντες

Μοναστική δύναμη

Στις μέρες μας, στην Ιερά Μονή Ξηροποτάμου εγκαταβιώνουν (μοναστηριακοί και εξαρτηματικοί) περίπου είκοσι πέντε μοναχοί.

Άξια ενδιαφέροντος

Στην Ιερά Μονή αξίζει να επισκεφθούν οι προσκυνητές το καθολικό με τις τοιχογραφίες του 1783, το μοναδικό σωζόμενο πρόπλασμα του καθολικού και στο ιερό σκευοφυλάκιο το δίσκο της Πουλχερίας.
Γκονθάλο των Βουρβόνων (1937-2000)

Βιογραφία

Ο Γονθάλο-Βίκτορ-Αλφόνσο-Χοσέ-Μπονιφάθιο-Αντόνιο-Μαρία υ Τόδος λος Σάντος γεννήθηκε στη Ρώμη και ήταν ο δευτερότοκος γιος του Χάιμε δούκα της Σεγόβια και της πρώτης συζύγου του Εμμανουέλας των Νταμπιέρ, κόρης του Ρογέρ δούκα του Σαν Λορέντσο Νουόβο. 
Ο πατέρας του ήταν γιος του Αλφόνσου ΙΓ΄ της Ισπανίας και θα γινόταν βασιλιάς, αν δεν ήταν κωφός από μικρός· ήταν τιτουλάριος βασιλιάς της Γαλλίας.
Ο Γονθάλο ασθένησε από λευχαιμία και απεβίωσε στη Λωζάνη. Τάφηκε στο παρεκκλήσιο του Αγ. Σεβαστιανού στο ναό της μονής Δεσκάλδας στη Μαδρίτη.
Τζέισον Ντερούλο

Βιογραφικά στοιχεία

Είναι γεννημένος στις 21 Σεπτεμβρίου του 1989 στο Μίραμαρ της Φλόριντα. Είναι 1.84μ., 78 κιλά και πολύ αθλητικός. Είναι στρέιτ και έχει πολλά τατουάζ. Έχει έναν αδερφό τον Joel Deslouleaux και μια αδερφή την Kim Desrouleaux. Η θρησκεία του είναι η καθολική. Είναι μελαψός  όμως είναι αμερικανικής καταγωγής. Οι γονείς του είναι χαϊτιανοί. Σπούδασε στο American Musical and Dramatic Academy (μουσική και δραματική ακαδημία) της Νέας Υόρκης, ενώ από μικρός παρακολουθούσε μαθήματα σε σχολές τεχνών της Φλόριντα. Δραστηριοποιείται στο χώρο της μουσικής από το 2006. 
Άρχισε να κάνει το ντεμπούτο του τραγουδιστικά, όταν υπέγραψε με την Warner Bros/ Beluga Heights, αφού μέχρι το 2009 έγραφε στίχους. Έγινε γνωστός το καλοκαίρι αυτής της χρονιάς με το κομμάτι "Whatcha say" που παίχτηκε στη σειρά California Teens και στο Saturday Night Live, στην Αμερική, ανεβαίνοντας πολύ ψηλά στα charts όπως του Καναδά, της Αυστραλίας, της Ελβετίας και της Σουηδίας. Τα άλλα δυο κορυφαία του κομμάτια ήταν το "In my head" και "Don't wanna go home".

Επιπλέον πληροφορίες

Έγραψε το πρώτο του τραγούδι στα οκτώ χρόνια ενώ τραγουδούσε από πολύ νεαρή ηλικία. Έχει συνεργαστεί με την κόκα-κόλα για ένα διαφημιστικό. Το αγαπημένο του μέρος είναι το Olive Garden, πρόκειται για εστιατόριο, ενώ τέλος από ποτά προτιμάει το νερό, το μοχίτο και τη βότκα.

Βραβεύσεις και άλλα

Πέντε φορές βραβεύτηκε από τα  BMI Pop Awards και μάλιστα το 2011 πήρε το βραβείο του καλύτερου στιχουργού. Ακόμη έχει κερδίσει τον τίτλο του "Teen choice awards" τρεις φορές, όπως και διάφορες άλλες διακρίσεις στα Billboard Latin Music, MTV Video Music, MTV Europe Music, American Music, ARIA Music, MOBO Awards και NAACP Image. Σχετικά και πάλι με το κομμάτι "Talk dirty" κέρδισε βραβείο καλύτερης συνεργασίας στα iHeart Radio Music Awards, με τον 2 Chainz.
Το 2018 το κομμάτι "Colors" επιλέχθηκε για το παγκόσμιο πρωτάθλημα-κύπελλο FIFA (FIFA World Cup 2018).

Φιλμογραφία

Έχει κάνει πολλές ταινίες και τηλεοπτικές σειρές ήδη από το 2009, όμως είναι γνωστός περισσότερο σαν τραγουδιστής.

Προσωπική ζωή

Σύμφωνα με την ενημερωμένη βάση δεδομένων του who dates who, από το 2016 μέχρι σήμερα έχει συνάψει σχέση με την Ragon Miller  η οποία ήταν μέλος της χορευτικής ομάδας του το 2016. Στο παρελθόν έχει συνάψει σχέση με την  Daphne Joy η σχέση τους κράτησε 7 μήνες(2015 - 2016), την Τζόρντιν Σπάρκς (Jordin Sparks 2011 - 2014).
Στέφανος Καββάδας

Βίος

Ο Στέφανος Καββάδας γεννήθηκε στους Βαβύλους της Χίου το 1900 από αγροτική οικογένεια. Ο θείος του ήταν δάσκαλος και ο παππούς του ιερέας. Τέλειωσε τη Φιλοσοφική Σχολή Αθηνών και εργάστηκε σε σχολεία της Μέσης Εκπαίδευσης στην Χίο. Εργάστηκε στον Σύλλογο Αργέντη και στον Φιλοτεχνικό Όμιλο Χίου.
Πέθανε στις 26 Δεκεμβρίου 1980 στο Λονδίνο

Η προσφορά του Καββάδα

Ο Καββάδας συγκέντρωσε και εξέδωσε σημαντικό αριθμό νοταριακών εγγράφων της Χίου αν και εστερείτο ειδικών παλαιογραφικών γνώσεων.
Σπονδυλική στήλη

Γενικά

Η εν λόγω σειρά των σπονδύλων περιβάλει τον νωτιαίο μυελό. Καθένας σπόνδυλος αποτελείται από ένα κέντρο το οποίο και αντικαθιστά την εμβρυϊκή νωτιαία χορδή, ένα νευρικό τόξο που καλύπτει τον νωτιαίο μυελό, καθώς επίσης σε αρκετές περιπτώσεις, και ένα αιμικό τόξο το οποίο περικλείει αιμοφόρα αγγεία. Επίσης οι σπόνδυλοι φέρουν εγκάρσιες αποφύσεις στις οποίες αρθρώνονται οι πλευρές. Όλα τα οστά της σπονδυλικής στήλης είναι ίδια εκτός από ένα που ονομάζεται άτλας που συνδέει την σπονδυλική στήλη με το κρανίο και συγκεκριμένα είναι ο πρώτος σπόνδυλος. Η άρθρωση σπονδυλικής στήλης-πλευρων γίνεται με τους θωρακικούς σπονδύλους. Τέλος η σπονδυλική στήλη αρθρώνεται με την πυελική ζώνη με το ιερό οστό όπου και καταλήγει.
Μόντε Κρίστι

Γεωγραφία

Το Μόντε Κρίστι είναι η δυτικότερη επαρχία της Δομινικανής Δημοκρατίας μετά την Ιντεπεντένσια. Βρίσκεται βορειοανατολικά της Δομινικανής Δημοκρατίας, του Σιμπάο και του Σιμπάο Νορδοέστε. Βρέχεται στα βόρεια από τον Ατλαντικό ωκεανό. Συνορεύει στα νοτιοδυτικά με την Νταχαμπόν, νοτιοανατολικά με το Σαντιάγο Ροδρίγκες, ανατολικά με την Βαλβέρδε και βόρεια με το Πουέρτο Πλάτα.
Βρίσκεται βορειοδυτικά της πεδιάδας Σιμπάο. Το κομμάτι αυτό λέγεται Γιάκε δελ Νόρτε ή Λίνεα Νοροέστε και είναι πολύ ξηρό επειδή εκεί δε βρέχει πολύ συχνά.
Ο σημαντικότερος ποταμός του Μόντε Κρίστι είναι ο Γιάκε δελ Νόρτε
, που είναι και ο μακρύτερος ποταμός της Δομινικανής Δημοκρατίας. Άλλα ποτάμια είναι ο Γκουαγιουμπίν και ο Μαγουάκα, παραπόταμοι του Γιάκε δελ Νόρτε.
Η Κορδιλιέρα Σεπτεντριονάλ (Βόρεια οροσειρά) βρίσκεται στη βόρεια ακτή της επαρχίας. Δεν υπάρχουν ψηλά βουνά, μόνο χαμηλοί λόφοι. Το δυτιότερο βουνό της οροσειράς είναι το Ελ Μόρρο (El Morro), που σχηματίζει μια μικρή χερσόνησο.

Ιστορία

Το Μόντε Κρίστι δημιουργήθηκε σαν παραθαλάσσια συνοικία το 1789. Το 1907 η κυβέρνηση της Δομινικανής Δημοκρατίας την άλλαξε σε επαρχία. Πριν γίνει επαρχία ήταν μέρος του Σαντιάγο.

Προέλευση του ονόματος

Όταν ο Χριστόφορος Κολόμβος επισκέφθηκε για πρώτη φορά την βόρεια ακτή του νησιού Ισπανιόλα είδε στις 4 Ιανουαρίου 1493 ένα όρος σχήματος καμήλας και έδωσε το όνομα Μόντε Κρίστι ή Μόντε Κρίστο (Ελληνικά: Όρος του Χριστού) σε αυτό το βουνό που σήμερα είναι γνωστό ως Ελ Μόρρο.

Οικονομία

Η κύρια οικονομική δραστηριότητα του Μόντε Κρίστι είναι τα αγροτικά, καθώς παράγονται πολλές μπανάνες και ρύζι. Το ψάρεμα και η παραγωγή αλατιού είναι επίσης σημαντικά για την πρωτεύουσα Σαν Φερνάντο δε Μόντρε Κρίστι.

Δημογραφία

Το Πουέρτο Πλάτα το 2002, την τελευταία απογραφή μετά την απογραφή του 2012, είχε 163.923 κατοίκους, από τους οποίους οι 111,014 ήταν αστικός πληθυσμός (οι κάτοικοι που ζουν στις πόλεις) και 52,909 αγροτικός πληθυσμός (οι κάτοικοι που ζουν στις συνοικίες). Σήμερα (απογραφή 2012) έχει πληθυσμό 135,710 κατοίκων, από τους οποίους 63,461 είναι αστικός πληθυσμός και 72,249 αγροτικός πληθυσμός.

Έκταση

Το Μόντε Κρίστι έχει έκταση 1,924.35 km² (743 τ.μ.) (4.0% της συνολικής έκτασης της Δομινικανής Δημοκρατίας).